IZVEDBENA UREDBA KOMISIJE (EU) 2021/428

z dne 10. marca 2021

o sprejetju standardnih oblik zapisa podatkov za predložitev zahtevkov za odobritev ali spremembo pogojev za odobritev aktivnih snovi, kot je določeno v Uredbi (ES) št. 1107/2009 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (1), ter zlasti člena 39f(2)(b) Uredbe,

ob upoštevanju naslednjega:

(1) Uredba (EU) 2019/1381 Evropskega parlamenta in Sveta (2) je med drugim spremenila Uredbo (ES) št. 178/2002 in Uredbo (ES) št. 1107/2009 Evropskega parlamenta in Sveta (3), da bi se okrepili preglednost in trajnost ocenjevanja tveganja v Uniji na vseh področjih prehranske verige, na katerih Evropska agencija za varnost hrane (v nadaljnjem besedilu: Agencija) izvaja znanstvene ocene tveganja.

(2) Člen 7(1) Uredbe (ES) št. 1107/2009 določa, da je treba zahtevek za odobritev aktivne snovi ali spremembo pogojev za odobritev predložiti v skladu s standardnimi oblikami zapisa podatkov.

(3) Agencija je na podlagi programskega paketa IUCLID pripravila osnutek standardnih oblik zapisa podatkov za namene zahtevkov za odobritev in spremembo pogojev za odobritev aktivnih snovi, kot je določeno v Uredbi (ES) št. 1107/2009, in ustreznih zahtevkov za znanstvene prispevke.

(4) Za zagotovitev visoke ravni preglednosti dejavnosti Agencije je primerno omogočiti učinkovito obravnavo zahtevkov za znanstvene prispevke Agencije ter omogočiti predložitev, iskanje, kopiranje in tiskanje dokumentov, hkrati pa zagotoviti skladnost z regulativnimi zahtevami, določenimi v pravu Unije. Zato bi bilo treba sprejeti standardne oblike zapisa podatkov za predložitev zahtevkov v smislu člena 7(1) Uredbe (ES) št. 1107/2009.

(5) Ker se s to uredbo izvajajo določbe Uredbe (ES) št. 178/2002, ki se uporabljajo od 27. marca 2021, bi se morala uporabljati od istega datuma.

(6) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1 Predmet urejanja in področje uporabe 1. S to uredbo se sprejemajo standardne oblike zapisa podatkov za predložitev zahtevkov za odobritev ali spremembo pogojev za odobritev aktivnih snovi v smislu Uredbe (ES) št. 1107/2009 v skladu s členom 7 navedene uredbe. 2. Uporablja se za zahtevke iz odstavka 1, predložene 27. marca 2021 ali pozneje.

Člen 2 Sprejetje standardnih oblik zapisa podatkov Sprejmejo se standardne oblike zapisa podatkov za odobritev aktivne snovi in za spremembo pogojev za tako odobritev, kot jih je predlagala Agencija, in sicer na podlagi programskega paketa IUCLID, povezane pa so z osrednjim sistemom za predložitev, ki se vzpostavi v skladu s členom 7(1) Izvedbene uredbe Komisije (EU) 2020/1740 (4).

Člen 3 Začetek veljavnosti in uporaba Ta uredba začne veljati tretji dan po objavi v Uradnem listu Evropske unije. Uporablja se od 27. marca 2021.

Ta uredba je v celoti zavezujoča in se neposredno uporablja v vseh državah članicah. V Bruslju, 10. marca 2021 Za Komisijo Predsednica Ursula VON DER LEYEN

(1) UL L 31, 1.2.2002, str. 1.

(2) Uredba (EU) 2019/1381 Evropskega parlamenta in Sveta z dne 20. junija 2019 o preglednosti in trajnosti ocenjevanja tveganja v prehranski verigi v EU ter o spremembah uredb (ES) št. 178/2002, (ES) št. 1829/2003, (ES) št. 1831/2003, (ES) št. 2065/2003, (ES) št. 1935/2004, (ES) št. 1331/2008, (ES) št. 1107/2009, (EU) 2015/2283 in Direktive 2001/18/ES (UL L 231, 6.9.2019, str. 1).

(3) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(4) Izvedbena uredba Komisije (EU) 2020/1740 z dne 20. novembra 2020 o opredelitvi določb, potrebnih za izvedbo postopka obnovitve odobritve aktivnih snovi, kot je določeno z Uredbo (ES) št. 1107/2009 Evropskega parlamenta in Sveta, in razveljavitvi Izvedbene uredbe Komisije (EU) št. 844/2012 (UL L 392, 23.11.2020, str. 20).